Diari Oficial de la Generalitat Valenciana


Sumari del DOGV 9428, del 15-09-2022 (2022/8185)

RESOLUCIÓ de 9 de setembre de 2022, de la Secretaria Autonòmica d'Educació i Formació Professional, de la Conselleria d'Educació, Cultura i Esport, sobre eleccions sindicals per a les juntes de personal docent no universitari.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9428

Data del DOGV
:   15-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8185


Data del document
:   09-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * eleccions sindicals

RESOLUCIÓ de 9 de setembre de 2022, de la Secretaria Autonòmica d'Educació i Formació Professional, de la Conselleria d'Educació, Cultura i Esport, sobre eleccions sindicals per a les juntes de personal docent no universitari. [2022/8185]  
Per l'Ordre 20/2014, de 28 de novembre, de la Conselleria d'Hisenda i Administració Pública, per la qual s'estableixen les normes que han de regir els processos d'eleccions a òrgans de representació del personal al servei de l'Administració de la Generalitat, i l'Ordre 6/2015, de 23 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen els models oficials normalitzats, obligatoris en els processos electorals dels òrgans de representació dels treballadors i les treballadores en les empreses ubicades a la Comunitat Valenciana, així com del personal del sector públic de la Generalitat i de les diferents administracions i institucions públiques de la Comunitat Valenciana.  
Pel Reial decret 1846/1994, de 9 de setembre, s'aprova el Reglament d'eleccions als òrgans de representació del personal al servei de l'Administració General de l'Estat, les normes del qual tenen caràcter supletori per a l'Administració de les comunitats autònomes (d'ara endavant, Reial decret 1846/1994).  
Amb data 5 de setembre de 2022, els sindicats promotors van presentar en l'oficina pública de registre el preavís de celebració d'eleccions sindicals del personal docent no universitari, en l'àmbit de les tres unitats electorals de la Comunitat Valenciana.  
Per a l'adequada realització del procés electoral, és convenient dictar instruccions que són necessàries per a determinar aspectes de les normes que el regulen.  
En virtut d'això, i d'acord amb l'article 5 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i l'article 1 de l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, aquesta Secretaria Autonòmica d'Educació i Formació Professional resol:  
  
Article 1. Òrgans competents en el procés electoral  
De conformitat amb l'article 4.2. in fine del Reial decret 1846/1994, l'òrgan competent en matèria de personal, en relació amb el procés electoral del personal docent no universitari, és la direcció territorial del respectiu àmbit territorial.  
  
Article 2. Distribució dels censos  
Les direccions territorials d'Educació han de facilitar als sindicats promotors el cens del funcionariat de la unitat electoral afectada, distribuït per centres de treball.  
  
Article 3. Iniciació del procés electoral  
Les meses electorals han de constituir-se el dia 6 d'octubre, dia fixat pels sindicats promotors de les eleccions com a data d'inici del procés electoral.  
  
Article 4. Constitució de la mesa electoral coordinadora  
Les meses electorals coordinadores estaran constituïdes pel president o la presidenta, que serà el funcionari o funcionària de més antiguitat en la unitat electoral, d'acord amb el temps de serveis reconegut, i dos vocals, que seran les persones funcionàries de major i menor edat d'entre les incloses en el cens corresponent i actuarà la de menor edat com a secretària. Com a persones suplents es designaran les persones funcionàries que les seguisquen en més antiguitat i en major i menor edat.  
  
Article 5. Designació de les persones membres de la mesa electoral  
Les altres meses electorals estaran constituïdes pel president o la presidenta, que serà el funcionari o funcionària de més antiguitat del cens de cadascuna de les meses electorals, d'acord amb el temps de serveis reconegut, i dos vocals, que seran les persones funcionàries de major i menor edat d'entre les incloses en el cens corresponent, actuant la de menor edat com a secretària. Com a persones suplents es designaran les persones funcionàries que les seguisquen en més antiguitat i en major i menor edat.  
  
Article 6. Trasllat del preavís d'eleccions  
Quan hagen transcorregut els 12 dies hàbils d'exposició del preavís al tauler d'anuncis de cada direcció territorial d'Educació, el director o la directora territorial, com a òrgan competent, traslladarà el preavís al funcionariat que haja de constituir la mesa coordinadora i, si és el cas, les meses electorals, i l'advertirà que els càrrecs són irrenunciables, excepte per impossibilitat per a concórrer. Al mateix temps, els directors i directores territorials d'Educació informaran els sindicats promotors de la comunicació que s'efectue a les persones components de les meses.  
  
Article 7. Nombre i distribució de les meses electorals  
Els sindicats promotors podran comunicar als directors i directores territorials d'Educació l'acord sobre el nombre i la distribució de meses electorals, fins al 30 de setembre de 2022. Aquests, al seu torn, remetran aquest acord als funcionaris i funcionàries que hagen de constituir les meses electorals.  
  
Article 8. Cens de funcionaris i funcionàries  
Les direccions territorials d'Educació remetran als funcionaris i funcionàries que hagen de constituir les meses electorals coordinadores el cens de funcionaris i funcionàries ajustat al model normalitzat, segons la legislació vigent.  
Les meses electorals coordinadores confeccionaran la llista d'electors i electores, amb els mitjans facilitats per les direccions territorials d'Educació.  
  
Article 9. Mitjans personals i materials  
En totes les fases del procés electoral, les direccions territorials d'Educació col·laboraran en els termes que preveuen les disposicions vigents, i facilitaran els mitjans personals i materials que en cada cas siga procedent.  
  
Article 10. Permisos del personal docent no universitari  
Les persones membres de les meses electorals tenen dret a obtindre permís, d'acord amb el Decret 7/2008, de 25 de gener, del Consell, pel qual es regulen els permisos i les llicències del personal docent no universitari dependent de la Conselleria d'Educació, per a assistir a les sessions que celebren aquestes meses electorals. En el cas que els sindicats amb capacitat per a promoure eleccions en la unitat electoral corresponent designen una persona representant en la mesa electoral coordinadora, aquesta gaudirà igualment de permís per a assistir a les sessions.  
  
Article 11. Designació de la persona representant de l'Administració  
  
En el cas que la mesa electoral requerisca l'assistència d'una persona representant de l'Administració a les seues reunions, el director o la directora territorial d'Educació corresponent procedirà a designar-la.  
  
  
Article 12. Impresos a utilitzar en el procés electoral  
Cada direcció territorial utilitzarà en el procés electoral els impresos a què es refereix la disposició final única del Reial decret 1846/1994, desplegada per l'Ordre 20/2014, de 28 de novembre, de la Conselleria d'Hisenda i Administració Pública, per la qual s'estableixen les normes que han de regir els processos d'eleccions a òrgans de representació del personal al servei de l'Administració de la Generalitat, i l'Ordre 6/2015, de 23 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen els models oficials normalitzats, obligatoris en els processos electorals dels òrgans de representació dels treballadors i les treballadores en les empreses ubicades a la Comunitat Valenciana, així com del personal del sector públic de la Generalitat i de les diferents administracions i institucions públiques de la Comunitat Valenciana. Aquests models estan disponibles en el web de la Conselleria d'Economia Sostenible, Sectors Productius, Comerç i Treball, en l'enllaç http://www.indi.gva.es/web/dg-trabajo/modelos-de-actas.  
  
Article 13. Producció d'efectes  
Aquesta resolució tindrà efectes l'endemà de ser publicada en el Diari Oficial de la Generalitat Valenciana.  
Aquesta resolució no és definitiva en la via administrativa i contra aquesta podrà interposar-se un recurs d'alçada davant de la consellera d'Educació, Cultura i Esport en el termini d'un mes, a comptar des de l'endemà de la publicació, d'acord amb el que estableix l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 9 de setembre de 2022. El secretari autonòmic d'Educació i Formació Professional: Miguel Soler Gracia.